**Javna ustanova Nacionalni park Plitvička jezera**

**ZAPISNIK**

s prve (1.) sjednice Upravnog vijeća Javne ustanove

Nacionalni park Plitvička jezera

**Plitvička Jezera, svibanj 2024.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ZAPISNIK**

s **prve (1.)** sjednice Upravnog vijeća Javne ustanove Nacionalni park Plitvička jezera održane dana **10. svibnja 2024**. godine (petak) u Hotelu „Jezero“, dvorana „Flora“, Plitvička Jezeras početkomu 11:00 sati.

Nazočni na sjednici:

**Igor Kreitmeyer**, predsjednik

**Ivana Sabljić,** članica

**Josip Brozičević**, član

**Ivan Lončar**, član

**Zvonimir Zorić**, član

Osobe prisutne na sjednici:

**Tomislav Kovačević**, ravnatelj Javne ustanove Nacionalni park Plitvička jezera

**Kazimir Miculinić**, Stručni voditelj - voditelj Službe zaštite, održavanja, očuvanja i promicanja Nacionalnog parka

**Katarina Marković,** viša savjetnica u Uredu ravnatelja

**Stipe Poljak,** voditelj Službe zajedničkih poslova-tajnik Ustanove

**Robert Matijević**, v.d. glavni nadzornik – voditelj Odjela nadzora, zaštite i čuvanja nacionalnog parka

**Sanda Sertić**, voditeljica Odjela nabave i skladišta

**Josipa Matanić**, pravnica u Odjelu PKO, u svojstvu zapisničara

**Predsjednik** uvodno pozdravlja članove Upravnog vijeća i sve prisutne osobe. Konstatira su na sjednici prisutni svi članovi (5) i da se mogu donositi pravovaljane odluke. Nadalje informira članove Upravnog vijeća da će se sjednica tonski snimati radi lakšeg i preciznijeg sastavljanja zapisnika.

**Predsjednik** otvara prvu sjednicu Upravnog vijeća Javne ustanove Nacionalni park Plitvička jezera i predlaže Dnevni red za današnju sjednicu kako slijedi:

**DNEVNI RED**

1. Izvješće ravnatelja o aktualnim temama u Parku u periodu između dvije redovne sjednice Upravnog vijeća
2. Prijedlog odluke o davanju suglasnosti ravnatelju Javne ustanove Nacionalni park Plitvička jezera za sklapanje II. ANEKSA SPORAZUMA o financiranju izrade Izmjene i dopune Prostornog plana područja posebnih obilježja Nacionalnog parka Plitvička jezera
3. Prijedlog Odluke o davanju u zakupu poslovnog prostora na Udbini površine 39 m2
4. Prijedlog Odluke o davanju suglasnosti ravnatelju Javne ustanove Nacionalni park Plitvička jezera na Odluke o odabiru u postupku javne nabave:
   1. Bezalkoholna pića za ugostiteljstvo i trgovinu; grupa 1: Gazirani i prirodni sokovi, ledeni čajevi i ostalo
   2. Bezalkoholna pića za ugostiteljstvo i trgovinu; grupa 2: Mineralna voda – asortiman A
5. Prijedlog Odluke o davanju suglasnosti ravnatelju Javne ustanove Nacionalni park Plitvička jezera za pokretanje postupaka javne nabave:
   1. Radovi na rekonstrukciji i opremanju – hotel Plitvice
   2. Radovi na rekonstrukciji i opremanju – hotel Bellevue
6. Prijedlog odluke o davanju suglasnosti na IV. izmjene i dopune Plana nabave Javne ustanove Nacionalni park Plitvička jezera za 2024. godinu
7. Razno

Obzirom da nitko od članova nema primjedbi na predloženi Dnevni red, ne predlaže izmjene i/ili dopune istoga, **Predsjednik konstatira da je Dnevni red usvojen jednoglasno (s 5 glasova „ZA“)**, te se prelazi na raspravljanje po pojedinim točkama Dnevnog reda.

**Ad. 1.)** Izvješće ravnatelja o aktualnim temama u Parku u periodu između dvije redovne sjednice Upravnog vijeća

**Predsjednik** daje riječ Ravnatelju.

**Ravnatelj** izvještava Upravno vijeće o aktivnostima provedenim između dvije redovne sjednice.

* Restoran Lička kuća osvojio Tripadvisor nagradu za 2023. godinu - ova prestižna nagrada svrstava Ličku kuću među top 10% restorana na svjetskoj razini.
* Na međunarodnoj konferenciji Svjetskih dana zelenih destinacija koja se održavala od 8. do 10. listopada 2023. u Tallinnu (Estonija), Nacionalnom parku Plitvička jezera svečano je uručena prestižna Green Destinations srebrna nagrada za održivost
* Pokrenut je web portal Plitvički vjesnik te je izdano i ovogodišnje tiskano izdanje
* Nacionalni park Plitvička jezera kao društveno odgovorna ustanova u svim aspektima posebnu brigu vodi o zaštiti okoliša i obnovljivim izvorima energije. I u 2023. godini nositelji smo ZelEn certifikata koji potvrđuje da je 100% korištene električne energije dobiveno iz obnovljivih izvora. Na taj način, Nacionalni park Plitvička jezera električnu energiju nabavlja iz certificiranih hidroelektrana pri čemu je posebna pozornost posvećena dokazima o neškodljivosti utjecaja elektrana na okoliš kao i zbrinjavanju opasnog otpada
* potpisan Memorandum o razumijevanju i suradnji između Javne ustanove Nacionalni park Plitvička jezera i zaštićenog područja pod zaštitom UNESCO-a „Jeju Volcanic Island and Lava Tubes" (Koreja). - Suradnja obuhvaća razmjenu znanja i iskustava u vezi s očuvanjem ovih svjetski poznatih i fascinantnih prirodnih područja. Iskustva u upravljanju posjetiteljima, održivom turizmu i adaptaciji na klimatske promjene te međusobno promoviranje parkova
* početkom 1. mjeseca nakon dobivene suglasnosti od nadležnog ministarstva objavljen je oglas za zapošljavanje za turističku sezonu 2024. Ukupno je primljeno 310 sezonskih djelatnika od traženih 443. Također proveden je postupak nabave za usluge posredovanja pri zapošljavanju temeljem kojeg ćemo zaposliti 75 filipinskih državljana, a 22 ih je već u sustavu.
* dodijeljene su stipendije za 65 učenika koji su se prijavili na javni poziv Ministarstva turizma i Javne Ustanove Nacionalnog parka Plitvička jezera.
* U ožujku je potpisan Dodatak II Kolektivnom ugovoru za Javnu ustanovu Nacionalni park Plitvička jezera temeljem kojeg od 1. ožujka do 30. svibnja će radnicima pripasti dodatak na plaću u iznosu od 5 %, a od 1. lipnja do 30. rujna u iznosu od 10 %.
* Obilježene obljetnice - 75. rođendan Nacionalnog parka Plitvička jezera te 45. godišnjica upisa u UNESCO
* Otvoren vidikovac Tomićevo pogledalo. Novi vidikovac se uzdiže na 684,82 metara nadmorske visine, nudi panoramski pogled na pet jezera Ciginovac, Okrugljak, Veliko i Malo jezero, Prošćansko jezero
* Na današnji dan imamo ukupno 965 radnika, od toga je 654 zaposleno na neodređeno vrijeme, a 311 na određeno vrijeme.
* Završene investicije:

1. Vidikovac Stubica
2. Rekonstrukcija staze Velika Poljana – Hladovina

* Investicije kod kojih su radovi u tijeku:

1. Restoran Kozjak – u tijeku je izgradnja, planirani završetak radova je u lipnju 2024. godine
2. Staza prema Velikom slapu – u tijeku su radovi, planirani završetak radova je sredina svibnja 2024.
3. Radovi na rekonstrukciji staze Velika Poljana – Mukinje – u tijeku su radovi, planirani završetak radova je kraj lipnja 2024.
4. Kula Krčingrad – u tijeku su radovi, planirani završetak radova je kraj 2024.
5. Hidroelektrana Burget – u tijeku su radovi, planirani završetak radova je kraj 2024.
6. Radovi na izgradnji vanjske hidrantske mreže i požarnog puta – hotel Jezero – u tijeku su radovi, planirani završetak radova je lipanj 2024.
7. Izgradnja Prezentacijskog centra Nacionalnog parka Plitvička jezera (Medvjeđak) – započeli su radovi, planirani rok završetka je u svibnju 2025.

* Investicije kod kojih je u tijeku priprema natječaja ta buffet Kupalište, bistro Vučnica, hotel Plitvice i hotel Bellevue
* Također, napomenuo je da Ustanova planira izvršiti stručni nadzor uz angažiranje stručnjaka prepumpnih stanica za fekalne vode, a koje su u nadležnosti Vodovoda Korenica, obzirom je riječ o vrlo bitnom pitanju. Uz suradnju s Vodovodom, stručnjaci će pregledati stanje i utvrditi postoje li određeni nedostaci.

**Ad. 2.)** Prijedlog odluke o davanju suglasnosti ravnatelju Javne ustanove Nacionalni park Plitvička jezera za sklapanje II. ANEKSA SPORAZUMA o financiranju izrade Izmjene i dopune Prostornog plana područja posebnih obilježja Nacionalnog parka Plitvička jezera

**Predsjednik** otvara raspravu i daje riječ ravnatelju Ustanove.

**Ravnatelj** navodi da je 2018. godine sklopljen Sporazum o financiranju izrade Izmjene i dopune Prostornog plana područja posebnih obilježja Nacionalnog parka Plitvička jezera kojim je utvrđeno da su Ministarstvo gospodarstva i održivog razvoja i Javna ustanova Nacionalni park Plitvička jezera za izradu Prostornog plana planirali sredstva u proračunu. Uslijed izvanrednih okolnosti (dugotrajna izrada, potreba dodatnih poslova i dr.) neophodno je povećati ukupni iznos Sporazuma i osigurati dodatno financiranje u iznosu od 33.848,77 EUR bez PDV-a.

**Predsjednik** je naveo da je riječ o postupku kojeg u okviru Ministarstva prostornog uređenja, graditeljstva i državne imovine vodi Zavod za prostorno planiranje koji priprema nacrt Prostornog plana za donošenje u Saboru RH. Riječ je o dugotrajnom postupku i nada se njegovom skorošnjem završetku.

**Predsjednik** je stavio prijedlog odluke na glasovanje i konstatirao da je jednoglasno (5 glasova „ZA“) prihvaćena

* **Odluka o davanju suglasnosti ravnatelju Javne ustanove Nacionalni park Plitvička jezera za sklapanje II. ANEKSA SPORAZUMA o financiranju izrade Izmjene i dopune Prostornog plana područja posebnih obilježja Nacionalnog parka Plitvička jezera“.**

**Ad. 3.)** Prijedlog Odluke o davanju u zakupu poslovnog prostora na Udbini površine 39 m2

**Predsjednik** otvara raspravu i daje riječ ravnatelju Ustanove.

**Ravnatelj** navodi da Ustanova sukladno ustrojstvu iz vremena kada su postojala poduzeća za obavljanje raznih djelatnosti ima imovinu i poslovne prostore i izvan područja nacionalnog parka, pa tako i u mjestu Udbina. Predmetni poslovni prostor je u zakupu, zakupodavac je Hattrick – PSK d.o.o. te smo radi isteka važenja ugovora o zakupu ponovno objavili javni natječaj, a na koji je pristigla samo jedna ponuda i to od sadašnjeg zakupoprimca Hattrick – PSK d.o.o.

**Predsjednik** je istaknuo da obzirom na djelatnost koju Ustanova obavlja nije baš prihvatljivo da poslovne prostore dajemo u zakup društvima koji obavljaju djelatnosti kladionice i slično te u budućnosti razmotrimo davanje poslovnih prostora u zakup radi obavljanja nekih drugih usluga prihvatljivijih djelovanju javne ustanove odnosno ukoliko ne postoji interes za zakup, razmislimo o prodaji navedenih prostora.

**Predsjednik** je stavio prijedlog odluke na glasovanje i konstatirao da je jednoglasno (5 glasova „ZA“) prihvaćena

* **Odluka o davanju u zakup poslovnog prostora na Udbini površine 39 m2**

**Ad. 4.)** Prijedlog Odluke o davanju suglasnosti ravnatelju Javne ustanove Nacionalni park Plitvička jezera na Odluke o odabiru u postupku javne nabave:

4.1. Bezalkoholna pića za ugostiteljstvo i trgovinu; grupa 1: Gazirani i prirodni sokovi, ledeni čajevi i ostalo

4.2. Bezalkoholna pića za ugostiteljstvo i trgovinu; grupa 2: Mineralna voda – asortiman A

**Predsjednik** otvara raspravu i daje riječ ravnatelju i voditeljici Odjela nabave, Sandi Sertić koja je pojedinačno iznijela podatke o provedenim postupcima nabave.

**Ravnatelj** je naveo da je riječ o redovnim postupcima nabave, koji se provode kontinuirano.

**Sanda Sertić** je istaknula da je riječ o postupku nabave velike vrijednosti, podijeljenom na četiri grupe. Kod obje grupe za čiji odabir je potrebna suglasnost Upravnog vijeća, odabrana je ponuda od ROTO DINAMIC d.o.o. s cijenom ponude od 354.283,30 EUR bez pdv-a za grupu 1 i 169.329,00 EUR bez pdv-a za grupu 2.

**Predsjednik** je naglasio važnost da se vodi računa o ambalaži te da se izbjegava nabava proizvoda u plastičnoj ili jednokratnoj ambalaži.

**Predsjednik** je nakon provedene rasprave, stavio prijedlog odluke na glasovanje i konstatirao da su jednoglasno (5 glasova „ZA“) prihvaćene

* **Odluka o davanju suglasnosti ravnatelju Javne ustanove Nacionalni park Plitvička jezera na Odluku o odabiru u postupku javne nabave –** **Bezalkoholna pića za ugostiteljstvo i trgovinu; grupa 1: Gazirani i prirodni sokovi, ledeni čajevi i ostalo**
* **Odluka o davanju suglasnosti ravnatelju Javne ustanove Nacionalni park Plitvička jezera na Odluku o odabiru u postupku javne nabave –** **Bezalkoholna pića za ugostiteljstvo i trgovinu; grupa 2: Mineralna voda – asortiman A**

**Ad. 5.)** Prijedlog Odluke o davanju suglasnosti ravnatelju Javne ustanove Nacionalni park Plitvička jezera za pokretanje postupaka javne nabave:

* 1. Radovi na rekonstrukciji i opremanju – hotel Plitvice
  2. Radovi na rekonstrukciji i opremanju – hotel Bellevue

**Predsjednik** otvara raspravu i daje riječ ravnatelju Ustanove.

**Ravnatelj** je naveo da su krajem 2023. godine objavljeni natječaji za rekonstrukciju i opremanje hotela Plitvice i Bellevue. Pristigle su ponude s vrlo visokim cijenama, iznad procijenjene vrijednosti, slijedom čega je poništen predmetni postupak nabave i potrebno je pokrenuti novi. Procijenjene vrijednosti su ostale iste, a ublaženi su kriteriji za odabir ponude.

**Katarina Marković**, je potvrdila da su pristigle ponude odnosno cijene ponuda puno više od procijenjenih vrijednosti, konkretno kod hotela Bellevue 6,8 milijuna eura, a kod hotela Plitvice 9,7 milijuna eura. Prilikom pokretanja novih postupaka nabave, usuglasili smo da bi procijenjena vrijednost trebala ostati jednaka, a kod kriterija za odabir ponude, ublažili bi one kriterije koji se odnose na tehničku i stručnu sposobnost ponuditelja kao i izmjene u specifičnom iskustvu stručnjaka koje ćemo tražiti, na način da se više „otvorimo prema tržištu“, a pri tome ne ugrozi kvaliteta stručnjaka.

Članovi su po ovoj točki dnevnog rednog kratko prokomentirali postupke nabave i način realizacije.

**Predsjednik** je nakon provedene rasprave, stavio prijedlog odluke na glasovanje i konstatirao da su jednoglasno (5 glasova „ZA“) prihvaćene

* **Odluka o davanju suglasnosti ravnatelju Javne ustanove Nacionalni park Plitvička jezera za pokretanje postupaka javne nabave –** **Radovi na rekonstrukciji i opremanju – hotel Plitvice**
* **Odluka o davanju suglasnosti ravnatelju Javne ustanove Nacionalni park Plitvička jezera za pokretanje postupaka javne nabave –** **Radovi na rekonstrukciji i opremanju – hotel Bellevue**

**Ad. 6.)** Prijedlog odluke o davanju suglasnosti na IV. izmjene i dopune Plana nabave Javne ustanove Nacionalni park Plitvička jezera za 2024. godine

**Predsjednik** otvara raspravu i daje riječ, voditeljici nabave.

**Sanda Sertić**, je obrazložila prirodu izmjena sukladno dostavljenim materijalima, riječ je o redovnim izmjenama, imamo dva postupka nabave koja brišemo zbog rekonstrukturiranja odnosno promijenjenih uvjeta te pet postupaka dopunjujemo, a radi se uglavnom o promjenama procijenjenih vrijednosti.

**Predsjednik** je nakon provedene rasprave, stavio prijedlog odluke na glasovanje i konstatirao da su jednoglasno (5 glasova „ZA“) prihvaćene

* **Odluka o davanju suglasnosti na IV. izmjene i dopune Plana nabave Javne ustanove Nacionalni park Plitvička jezera za 2024. godinu**

**Ad. 7.)** Razno

Predsjednik otvara raspravu i daje riječ v.d. glavnom čuvaru prirode i stručnom voditelju Ustanove.

**Robert Matijević** je iznio izvješće o radu Odjela nadzora, zaštite i čuvanja Nacionalnog parka. Istaknuo je da je u posljednja tri mjeseca sačinjeno 39 zapisnika o postupanju, odnosno provedeno je 16 intervencija. Najviše intervencija se odnosi na nalet vozila na divlje životinje, nadalje naplaćeno je 1260 eura na ime počinjenih prekršaja, provode se edukacije čuvara prirode te redovito sudjeluju na stručnim usavršavanjima i osposobljavanjima.

Članovi su raspravljali i o približavanju divljih životinja odnosno medvjeda naseljima i kućama, skrenuta je pozornost da se predmetna situacija treba raspraviti i s lokalnom samoupravom i poticati razvrstavanje otpada s kantama koje medvjedi ne mogu otvoriti.

**Kazimir Miculinić** je podnio izvješće o radu Službe zaštite, održavanja, očuvanja, promicanja i korištenja Nacionalnog parka, istaknuo je da se provode aktivnosti na izlovu alohtonih vrsta riba čime su navedene vrste smanjenje, poribljavanje dunavskom pastrvom, a također pokrenut je postupak uklanjanja umjetnih barijera. U postupku izlova sudjelovali su radnici Službe zaštite, završen je izlov na Prošćanskom jezeru te su ostvareni izvanredni rezultati. Vezano uz uklanjanje umjetnih barijera, tri umjetne barijere je uklonila Ustanova, a dio sredstava za uklanjanje je osiguran putem fondova odnosno WWF-a.

Obzirom su iscrpljene sve točke Dnevnog reda, **Predsjednik** zaključuje 1. sjednicu Upravnog vijeća Javne ustanove Nacionalni park Plitvička jezera u 12:05 sati.

Zapisnik sastavila: Predsjednik Upravnog vijeća:

Josipa Matanić Igor Kreitmeyer